Zoeloe-koning, AfriForum staan nou saam oor grond | Netwerk24
Zoeloe-koning, AfriForum staan nou saam oor grond
Deur News24 09 Oktober 2018 21:46
Koning Goodwill Zwelithini van die Zoeloes, wat uitgesproke is oor sy teenkanting van grondonteiening sonder vergoeding, en die burgerregteorganisasie AfriForum het ’n vennootskap gesluit.
Kallie Kriel, uitvoerende hoof van AfriForum, het in reaksie op die koning se aankondiging op Twitter gesê hy sien uit daarna om saam met “Zwelithini en die Zoeloe-mense op grond van wedersydse erkenning en respek” te werk.
Koning Goodwill Zwelithini. Foto: Jabulani Langa/DAILY SUN
Volgens ’n eNCA-verslag is Zwelithini net so gekant teen grondonteiening sonder vergoeding soos AfriForum.
“Die Zoeloe-nasie sal nie bestaan as ons nie kos het nie. Dit is hoekom ek sê die boere moet nader staan sodat ons gesprekke kan voer oor landbou en die beskikbaarheid van genoeg kos in die land,” het hy Sondag op die jaarlikse Umkhosi weLembe-herdenking van koning Shaka gesê.
Zwelithini het mense aangespoor om teen onteiening in die 2019-verkiesing te stem.
“Ek het vir julle in Julie gesê om te gaan bid dat God almal onder mekaar moet laat baklei wat teen my en julle oor die grondkwessie staan.
“Ook nou stuur ek julle om te gaan bid voor die verkiesing volgende jaar.”
Netwerk24 het onlangs berig Kriel het Zwelithini se verjaardagpartytjie in die Enyokeni-paleis in Nongoma, KwaZulu-Natal, bygewoon.
Kriel het ook al in ’n rubriek gesê dié verhouding is goed vir Suid-Afrika.
Zwelithini het ’n beroep op pres. Cyril Ramaphosa gedoen om die versekering te gee dat die Ingonyama-trust se grond, altesaam drie miljoen hektaar, nie aan grondonteiening onderwerp sal word nie.
“Ramaphosa moet hierheen kom en dit sê, ’n ooreenkoms opstel en onderteken dat daar nie aan die Zoeloes se grond geraak sal word nie,” het die koning in sy toespraak gesê.
Die grondwethersieningskomitee het vroeër vanjaar oor die land heen openbare sittings gehou oor grondonteiening sonder vergoeding met die oog daarop om die Grondwet te verander.
AmaZulu King Goodwill #Zwelithini says he's partnering with #AfriForum to promote agriculture and ensure food security. #MorningNewsToday Courtesy #DStv403o pic.twitter.com/cSwzc7ffOT
— eNCA (@eNCA) October 9, 2018
Meer oor: Afriforum | Ernst Roets | Koning Goodwill Zwelithini | Grondkwessie
Koningshuis rou ná Zoeloeprins sterf